VIDES KONSULTATĪVĀ PADOME

Nodibinājumi: „Latvijas Dabas fonds”, „Vides Izglītības fonds”, „Pasaules Dabas fonds”, „Ķemeru Nacionālā parka fonds”, “Teiču dabas fonds”, biedrības: „Latvijas Ornitoloģijas biedrība”, „Vides fakti”„Vides aizsardzības klubs”, „Latvijas Makšķernieku asociācija”, „Latvijas ezeri”, „Zaļā brīvība”, „Ekodizaina kompetences centrs”, „Latvijas Botāniķu biedrība”, „Latvijas Atkritumu saimniecības asociācija”, „Baltijas krasti”, „Zero Waste Latvija”, „Latvijas Vides pārvaldības asociācija”, „Latvijas Permakultūras biedrība”, “Korporatīvās ilgtspējas un atbildības institūts”, un biedrība „Baltijas Vides forums”.

**Rīga, Peldu iela 26/28, LV-1494**

18.03.2022.

Nr. 1-15.

**Ekonomikas ministrijai**

pasts@em.gov.lv

*Par vēja enerģijas perspektīvu Latvijā un EM informatīvo ziņojumu*

*“Par sauszemes vēja parku turpmāko attīstību valstī projektu (22-TA-531)”*

Vides konsultatīvās padomes (turpmāk - VKP) atbilstošās jomas organizāciju eksperti ir iepazinušies ar Ekonomikas ministrijas (turpmāk - EM) izstrādāto informatīvo ziņojumu “Par sauszemes vēja parku turpmāko attīstību valstī” (turpmāk - informatīvais ziņojums) Valsts kancelejas mājaslapā. Pateicamies par EM pārstāvja Eināra Cilinska sniegto informāciju prezentācijā VKP 16.03.2022 sēdē.

VKP uzsver un apzinās Latvijas energoneatkarības nozīmi, kā valsts stratēģisku prioritāti un kopumā atbalsta nacionālo interešu objekta statusa piemērošanu VES parkiem ar jaudu virs 50 MW. Vides nozares NVO uzsver, ka atjaunīgo energo resursu izmantošana, t.sk. VES parku attīstība, nedrīkst nonākt pretrunā ar klimata, dabas un vides politiku mērķiem un nodarīt būtisku kaitējumu Latvijas dabas kapitālam.

VKP iepazinusies arī ar Vēja enerģijas asociācijas (turpmāk - VEA) argumentiem, ka vēja enerģija ir vislētāk saražojamā elektroenerģija Latvijā, un aicina par valsts energoapgādi atbildīgos resorus izstrādāt nozarei saistošu nacionāla līmeņa regulējumu, lai nodrošinātu visai sabiedrībai pieejamu energoresursu cenu pēc nacionālo interešu energoprojektu pabeigšanas

 **VKP ierosina** Ziņojuma nodaļu *2.3. NEKP uzdevumi sauszemes vēja enerģijas attīstības jomā* papildināt, norādot arī NEKP 4. pielikuma 3.3. punktā minēto uzdevumu: “1. Paredzēta iespēja un tās nosacījumi vēja parku izbūvei nacionālās nozīmes lauksaimniecības zemēs un, ja atbilstoši, veikti grozījumi attiecīgajos tiesību aktos / tiesību aktos, ar izpildes laiku līdz 31.12.2021.” Ziņojumu nepieciešams papildināt, paredzot nepieciešamos pasākumus, lai izpildītu NEKP minēto uzdevumu un rastu iespēju vēja parku izbūvei arī nacionālās nozīmes lauksaimniecības zemēs.

 VKP ir pamatoti, **konceptuāli iebildumi** VES izvietošanai meža zemēs, ja netiek vispirms izskatīta iespēja vēja parkus izvietot prioritāri lauksaimniecības zemēs. VKP uzsver, ka ir neatliekami svarīgi veikt grozījumus normatīvajos aktos, kas pieļautu un veicinātu VES projektu attīstību lauksaimniecības zemēs - it īpaši konvencionāli apsaimniekotās aramzemēs, tai skaitā nacionālas nozīmes lauksaimniecības teritorijās, kur potenciālā ietekme uz vidi un biodaudzveidību ir būtiski mazāka nekā meža zemēs, tādējādi veicinot arī ES Zaļā kursa un tā ietvaros pieņemto ES nozaru politiku mērķu sasniegšanu, kas nosaka mērķtiecīgu pāreju no intensīvās lauksaimniecības uz bioloģisko vai vismaz integrēto lauksaimniecības praksi. Ir zināms, ka lauksaimniecības pārprodukcijas rezultātā aptuveni ceturtā daļa ES saražoto pārtikas produktu nonāk atkritumos.

**VKP ierosina** VES plānot prioritāri lauksaimniecības zemēs, jo VES izbūve atvērtās teritorijās ir tehniski vienkāršāka, lētāka un ātrāka, nekā meža zemēs. Intensīvās lauksaimniecības teritorijas ir piemērotākas plašākiem vēja parkiem nekā mozaīkveida lauksaimniecības ainavas, kur atrodas nozīmīgas dzīvotnes dažādām sugām. Turklāt zemes izmantošanai lauksaimniecībā arī pēc VES izbūves nav būtisku ierobežojumu.

VKP uzsver, ka VES izbūvei lauksaimniecības zemēs ir mazāk vides risku, mazāk ietekmju, lētāka infrastruktūras izbūve, kā arī ātrāk var uzsākt un pabeigt nacionālo interešu energoprojektus Latvijā. VES izvietošanai meža zemēs ir jārēķinās ar vairākiem būtiskiem trūkumiem:

 1)nepieciešama pilnīga atmežošana ne tikai masta pamata teritorijai, bet arī iekārtu apkopes un enerģijas pārvades komunikācijām, kas samazina mežu platības, tā palielinot VES būvniecības procesā radītās SEG emisijas;

2)vēja enerģija tiek attīstīta ar mērķi mazināt arī CO2 emisijas, ne tikai nodrošināt enerģētisko neatkarību. Atmežojot, tiek radītas papildu emisijas, zaudēta mežu platība, kas turpmāk nodrošinātu CO2 piesaisti (turklāt Latvijai jau šobrīd ir problēmas ar CO2 bilanci mežā!). Tātad, izvietojot VES mežā, process jau sākas ar mīnusu nacionālajā CO2 bilancē, kas ir attiecīgi jākompensē ierobežojot enerģētiku, transportu vai citas nozares;

 3)meža zemēs lielāki riski negatīvai ietekmei uz bioloģisko daudzveidību, kas prasa detalizētāku VES projekta ietekmes izvērtējumu, t.sk. palielinot riskus ES Bioloģiskās daudzveidības mērķu un tiesiskā regulējuma īstenošanā (aizsargājamo dabas teritoriju funkcionāli kvalitatīva īpatsvara nodrošinājumā, biotopu kvalitātes uzturēšanā un atjaunošanā, sugu un dzīvotņu kvalitatīvas telpas nodrošinājumā, pārvietošanas koridoru, ainavekoloģijas principu ieviešanā) uz 2030.gadu un tālākajā periodā.

 **VKP iebilst** pret ziņojuma 4. nodaļā apskatīto ieceri pilnībā atcelt VES aizsargjoslas. Vēršam uzmanību, ka VES tomēr ir objekts, kas var radīt zināmus ilgtermiņa apgrūtinājumus arī blakuseso zemju izmantošanai nākotnē, piemēram, attiecībā uz dzīvojamo māju būvniecību. Līdz ar to VES uzstādīšana, nesaskaņojot to ar tiešās ietekmes zonā esošo zemju īpašniekiem, nebūtu atbalstāma. Rosinām atkārtoti izvērtēt VES aizsargjolām nepieciešam platumu un tajās noteiktos ieorbežojumus, ņemot vērā drošības un ietekmes uz cilvēku veselību aspektus, pieaicinot attiecīgo jomu ekspertus.

**VKP lūdz skaidrot** ziņojumā prognozēto, ka biomasu izmantojošās elektrostacijās saražotās elektroenerģijas daudzums līdz 2030. gadam varētu samazināties (ziņojuma 5.-6. lpp.).

**VKP pateicas EM** par līdzšinējo sadarbību un apliecina labu ticību turpmākam atklātam un konstruktīvam dialogam par valstiski svarīgiem attīstības projektiem un to potenciālo ietekmi.

Ar cieņu,

Juris Jātnieks

Vides konsultatīvās padomes priekšsēdētājs

Sagatavoja:

Olga Trasuna olga@environment.lv Lelde Eņģele lelde.engele@inbox.lv

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU